U petak 4. prosinca 2020. održat će se 2. znanstveni kolokvij „Povijest u javnom prostoru“, u organizaciji Udruge Kliofest.
Znanstveni skup zamišljen je kao nastavak inicijative pokrenute prošle godine koja je rezultirala kolokvijem Povijest u javnom prostoru: stanje i perspektive – hrvatska i inozemna iskustva održanim 6. prosinca 2019. na kojem se raspravljalo o mjestu povijesti u javnom prostoru, kao i o politici povijesti u njezinim različitim aspektima. Prošlogodišnji prvi susret imao je za cilj pokretanje rasprava unutar historiografske struke i u široj javnosti o manifestacijama povijesti prisutnima u javnom prostoru, mjestu povijesti u društvu i ulozi povijesne i drugih srodnih struka u oblikovanju službene politike povijesti.
Ove godine nastavljamo raspravu o javnoj povijesti kao području javne djelatnosti i kao temi historiografskih istraživanja te njezinom mjestu u obrazovnom sustavu, odnosno o javnoj povijesti kao znanstvenoj i stručnoj disciplini. Fokus je usmjeren na različite aspekte sjećanja na Drugi svjetski rat koje, po mišljenju mnogih, opterećuje hrvatsku politiku povijesti.
Pored dva bloka plenarnih izlaganja ove godine pokrećemo ciklus okruglih stolova na kojima ćemo svaki put raspravljati o događajima vezanima uz položaj povijesti u javnom prostoru, odnosno o politici povijesti u protekloj godini.